**Børne- og Uddannelsesudvalget**

**Fredericia Byråd**

**Vedr.: Ændring af styrelsesvedtægt for ungdomsskolebestyrelsen**

Ungdomsskolebestyrelsen har i mødet 21.07.2014 i enighed besluttet at foreslå, at *Styrelsesvedtægt* *for ungdomsskolebestyrelsen i Fredericia Kommune* ændres.

**Sagsbeskrivelse:**

I ungdomsskolebestyrelsens møder deltager uden stemmeret:

* Pædagogisk Fællesråd (1 repræsentant)
* FamilieNet Lillebælt (1 repræsentant)
* Klub 7000 (1 repræsentant)

Pædagogisk Fællesråd (Pædagogisk Tænketank) ophørte 1. august 2013 i forbindelse med den nye skolestruktur. FamilieNet Lillebælt er ligeledes ophørt.

En konsekvens af den ny folkeskolereform er en omorganisering af det kommunale fritidsområde, hvorved Klub 7000 nedlægges med udgangen af juli 2014.

Fra 1. august 2014 varetager Ungdomsskolen driften af ungemiljøer for 13-18-årige i de fire

skoledistrikter og Frederiksodde Skole.

Dermed udvides Ungdomsskolens medarbejderstab til også at omfatte pædagoger, som i kombinationsstillinger skal arbejde dels i ungemiljøerne, dels i folkeskolernes 7.-9. klasser med understøttende undervisning.

Ungdomsskolen vil derfor fremover få tætte samarbejdsrelationer med såvel afdelingsskolelederne på afdelinger med overbygning, som de enkelte skoledistrikters fritidsledere.

Ovenstående begrunder både, at medarbejderrepræsentationen i bestyrelsen udvides, og at en afdelingsskoleleder samt en distriktsfritidsleder tilforordnes bestyrelsen.

Det har altid været svært at engagere unge på ungdomsuddannelserne i ungdomsskoleaktiviteter. Ved at styrke denne ungegruppes indflydelse via ungebyrådets repræsentation i ungdomsskole-bestyrelsen vil dette forhold forventeligt kunne ændres.

* Vedlagt gældende styrelsesvedtægt (*Bilag 1*)
* Vedlagt forslag til ændret styrelsesvedtægt – ændringer markeret med gult (*Bilag 2*)

På ungdomsskolebestyrelsens vegne

Karsten Knudsen

ungdomsskoleleder